**Reflexió**

A pedagógiai munka fejlődésének igénye, hogy szükséges hidat találni elmélet és gyakorlat között. A pedagógiai gondolkodók szerint a kapcsolódás eszköze a reflexió lehet, amelynek segítségével értelmezni, elemezni tudjuk saját tevékenységünket, s ez a folyamat egyben visszahat a kognitív struktúráinkra és a tevékenységünkre is. (Falus, 2001 a; 2001 b) Ebből következően szerepe van a szakértővé válás folyamatában.

A problémát az elméleti és gyakorlati tudás kategóriái felől szemlélve a szakember személyesen kialakított gyakorlati tudása és a korábbi tapasztalataiból származó nézetek együttesen alkotják a személy értékelő rendszerét (appreciative system), amely központi szerepű a tudás és cselekvés kapcsolatában és a fejlődésben. (Falus, 2001a, 2001b, 2006) Az értékelő rendszer - benne a korábbi tapasztalatokkal, a pedagógus személyiségével, a szerepelvárásokkal és ismeretekkel - az ismereteket és a gyakorlati tevékenységet értelmezi és elemezi. A folyamat során megszűri az új ismereteket, így közülük csak azok épülnek be, amelyeket az fontosnak és hasznosíthatónak talált. Ám azok az új információk, tapasztalatok, amelyek helyet találtak a rendszerben, magát az értékelő rendszert is módosítják. Ezáltal az fejlettebb szintre jut, és a későbbiekben így tölti be a szűrő, irányító szerepet. A folyamat segítségével a tanár tevékenysége tudatossá válik, döntései ésszerűek lesznek.

A reflektív gondolkodás, -tanár, -tanulás, -tanárképzés fogalmai az utóbbi évtizedekben a tanárképzési és pedagóguskutatási szakirodalom gyakori kifejezései. (Kimmel, 2002, 2006) Ennek ellenére egységes és kizárólagos definiálása még a mai napig is várat magára. (Szivák, 2002). Bár a fogalom nagymértékű elterjedése napjaink jellemzője, önmagában véve nem újkeletű, már Dewey-nál (1933, 1951) is megtalálható az említése. Felfogásában a reflexió a tudásunk és vélekedésünk aktív, kitartó és pontos megvizsgálása, a belőlük származó következtetések megfontolásával együtt. Dewey olyan gondolkodási formának tekinti a reflexiót, amelyet egy adott helyzet hoz létre, majd a lehetséges cselekvések gondolati úton történő tesztelésével a szituáció világossá válhat és a probléma megoldható. (Kimmel,2002, 2006; Szabó, 2000; Szivák, 2002) Schön (1987) „a reflektálást egyfajta kísérletként jellemzi, amelyben a reflexió szerepe nem más, minthogy lehetővé tegye a párbeszédet a reflektáló személy és a problémás szituáció között... Értelmezése szerint a szakértőelméleti és praktikus tudására támaszkodva keretbe foglalja a problémát (kognitív struktúra, séma). A reflexiót olyan gondolkodásmódként értékeli, amelynek segítségével képesek vagyunk ésszerűen választani, döntésünkért felelősséget vállalni." (Szivák, 2002) Későbbi kutatások a reflektivitást olyan eszközként írják le, amely lehetőséget biztosít a rutintól való elrugaszkodásra, új szituáció megítélési módok kidolgozására. Bizonyítottá vált, hogy ennek eszközei a diskurzusok, a beszélgetés dialógusai, amelyek segítik a reflektív gondolkodás fejlődését. (Szivák,2002)

A tanítás komplex folyamat, sok esetben intuitív, kreatív rögtönzést, gyors reagálást is tartalmaz. Ezért fontos a jó gyakorlat megteremtése érdekében a kritikai gondolkodás, az eszközök, módszerek, eljárások mérlegre tétele. Ez a tanárokat arra készteti, hogy tevékenységüket, szerepüket kutatás tárgyává tegyék. A vizsgálódás önmegszólító kérdések köré szerveződik, önmagukkal való diskurzus keretében. (Villar, 1987) A párbeszéd hatására a tanári munka implicit tudástartalmai (prekoncepciók, minták, modellek) fogalmi keretbe kerülnek, és explicitté, hozzáférhetővé válnak. (Szabó, 2000) [[1]](#footnote-1)

A reflexió a tevékenységek elemzése. Olyan gondolkodási stratégia, amely biztosítja a tevékenységek folyamatos ellenőrzését és ezen alapuló fejlesztését. Amikor tehát reflektálunk, akkor tudatosan végiggondoljuk egy tevékenység eredményességét, annak okait, következményeit. A reflexió vonatkozhat másra és a saját személyünkre, de egy másik csoportosításban gondolatokra, tevékenységekre, érzelmekre is. Ez azt jelenti, hogy például a portfóliónkban reflektálhatunk a saját tevékenységeinkre, de mások megfigyelésére is, illetve a reflexiónkban megfogalmazhatunk szakmai gondolatokat és személyes érzéseket is. A reflektív gondolkodás magában foglalja a racionális elemzés, a választás képességét és a választások felelősségének vállalását is. A reflexió tipikus elemei: (1) a dilemma, probléma felismerése, azonosítása, definiálása, (2) a dilemma lebontása, elemzése, (3) megoldási-következtetési módok megfogalmazása, (4) az optimális válasz (ez néha éppen az optimális kérdés) kiválasztása és indoklása. Ez a gondolkodási struktúra biztosítja leginkább, hogy a reflexió eredményeképpen a gyakorlati tevékenység is fejlődjön. A reflektív gondolkodás nagymértékben meghatározott az egyén előzetes tapasztalatai, értékei, előfeltevései által, valamint befolyásolja a személy több szempontú elemző képessége, nyitottsága, rugalmas gondolkodása is. A reflektív gondolkodás tanulható, fejleszthető; ennek kitűnő terepe a portfólió.

**Portfólió**

A reflektálás folyamatát a tanárképzés során dokumentálni kell. Több intézményben hagyománya van a különféle teljesítmények mappákba rendezésének, majd a tanulási szakasz végén ezen gyűjtemények emlékkönyvként történő átadásának. A portfólió látszólag hasonlít ehhez, de mégis alapjaiban más. A portfólió a tanuló munkáiból összeállított célirányos gyűjtemény, amely bemutatja készítőjének erőfeszítéseit, fejlődését és eredményeit egy vagy több területen. A hallgatónak alapvető szerepe van a tartalom összeállításában; ő alkotja meg *a beválogatott munkák gyűjteményét, részletezi azok beválogatásának okait, és készíti az önreflexiókat*. A portfólió készítője maga dokumentálja a tanulási folyamatát, a megadott szempontok mentén értékeli önmaga és társai teljesítményét, a tanároktól vagy a társaktól kapott reflexiók tükrében gyakran új célokat fogalmaz meg.

Általános értelemben a portfólió számos célt szolgálhat, így sokféle portfólióról beszélhetünk. A pedagógusképzésben kétféle portfólióval dolgozunk, a *fejlődési és / vagy munkaportfólióval*, amely az adott területen elért előrehaladástdokumentálja, és amely a képzés során készült munkák időrendi gyűjteménye. Tulajdonképp nem más, mint a gyakorlati munkák összessége, amely két célt szolgál. Egyrészt információ a képzés során a hallgatónak és az oktatóknak egyaránt arra, hogy mik a hallgató eddigi erősségei és fejlesztendő területei. Terveink szerint ez nem jelent majd plusz munkát Önnek amint megvalósul az elektronikus portfólió. Ez egy olyan tárhely lesz, amelybe a hallgató a képzés során készített munkáit egyszerűen elektronikusan feltöltheti.

Az *értékelési portfólió*, amely mindenki számára kötelező, *célját tekintve* a tanári pályán megszerzett kompetenciák meglétét dokumentáló célirányos válogatás. A tanárképzés során a hallgatóknak értékelési portfóliót kell készíteniük, amelyben tehát nem csak a képzés és/vagy korábbi szakmai tevékenysége során készített munkáit, hanem az azokhoz kötődő reflexiókat is meg kell jelenítenie. Éppen a reflexiók miatt több a portfólió puszta dokumentumgyűjteménynél, vagyis a hallgatóknak a képzés során rendszeresen és tudatosan reflektálniuk kell a tevékenységeikre, feladataikra. Az első perctől az utolsóig, a bevezető tantárgyaktól a tanítási gyakorlatig.

A portfóliókészítésről azt mondhatjuk, hogy igen modern tanulásfelfogást tükröz. Különösen igaz ez akkor, ha az infokommunikációs technológiák adta lehetőségekre gondolunk, melyek segítségével egyre több helyen építik be az értékelési folyamatba a digitális eszközöket. Az elektronikus lehetőségek lehetővé teszik a legkülönbözőbb alakú és méretű alkotások archiválását, a felejthetetlen pillanatok megőrzését, és nem utolsó sorban a mozgó képek is élvezhetővé válnak.

1. Forrás: http://pszk.nyme.hu/tamop412b/tanari\_mesterseg\_alapjai/33\_rtkel\_rendszer\_reflexi\_\_a\_fejlds\_eszkze\_hd\_elmlet\_s\_gyakorlat [↑](#footnote-ref-1)